Hvad er en øjenlaseroperation?
En øjenlaseroperation er – som navnet antyder – en øjenoperation, der ikke udføres via almindelig kirurgi, men med laserteknologi. Helt konkret benytter øjenkirurgen en computerstyret laser til at slibe øjets hornhinde og på den måde korrigere synsfejl. Ved nærsynethed slibes hornhinden fladere, mens den ved langsynethed slibes mere krum. Laseren arbejder ud fra et digitalt billede af øjet og har en operationssimulator, der gør det muligt at udføre en simuleret operation på det digitale billede, før operationen udføres på patientens øje. Denne dobbeltkontrol gør øjenlaseroperation til en meget sikker og præcis behandlingsform.